АҞӘА, мшаԥы 18 - Sputnik. Шәышықәса дшырҭагылаз иԥсҭазаара далҵит Аџьынџьтәылатә еибашьра Ду аветеран Илиа Ачба, абри атәы Spunik иазааицҳаит Аџьынџьтәылатә еибашьра Ду аџьеи аруааи рветеранцәа рхеилак ахантәаҩы, аинрал-маиор Закан Нанба.
"Иара дыруаӡәкын хамеигӡарыла, гәымшәарыла зыԥсадгьыл зыхьчоз, изныкымкәа ахәрақәа шиоухьазгьы, афронт ахь деиҭагьежьон", - иҳәеит Нанба.
Мызқәак раԥхьа Аџьынџьтәылатә еибашьра Ду аветеран 99 шықәса ихыҵит. Sputnik Аԥсны уаанӡа иаиҭахьаз иинтервиуқәа руак аҟны ииҳәахьан - шәышықәса днеины Аиааира Ду даԥылар шиҭаху.
Мышқәак раԥхьа Илиа Ачба игәабзиара дахашшаауа далагеит, иҳәеит Нанба, Аԥсныҟа иаразнак дааит иԥа, иара дынхоит Санкт-Петербург, дҳақьымуп.
"Иара ареанимациа дҭашәеит. Иахьа ашьыжь Илиа Наҳарбеи-иԥа иԥсҭазаара далҵит. Гәалсра дууп", - иҳәеит Закан Нанба.
Илиа Ачба иеибашьратә мҩа
233-тәи ахысратә дивизиа иатәыз 57-тәи аполк далахәны Румыниа, Болгариа, Чехословакиа, Иугославиа, Венгриа рхы иақәиҭитәуан. Хынтә ахәрақәа иоухьан.
1944 шықәса рзы 572-тәи аполк аибашьцәа аӡиас Дунаи армаратәи аҿықә иаваршәны ахырӷәӷәарҭақәа ааныркылеит. Ари аҭыҧ аҿы ауп Илиа Ачба иуникалтәу арратә аоперациа иҽалаирхәыртә еиҧш алшара ахьиоуз. Иара дызлаз аибашьцәа гәыҧҩык адҵа рыҭан абаржақәа рыла, аӷацәа рганахь аимадара алзыршоз асистема аиагара. Уи алшара ҟанаҵон аӷацәа ртәарҭақәеи, рхыԥхьаӡареи аилкаара. Имҩаԥгаз аоперациа иабзоураны аибашьцәа ирылшеит аӷацәа ааха ӷәӷәақәа рыҭара. Венгриатәи ақалақь Пешт аҭарцәраан инапы ахы ақәшәеит.
Илиа Ачба аҩныҟа дгьыжьуеит иԥсы ҭаны, аинвалидра аҩбатәи агәыԥ иманы. Аиааира амш даԥылеит инапы агиԥс аманы, алабақәа иҽрынҵаны.
Илиа Ачба ианашьоуп Аџьынџьтәылатә еибашьра аорден I, II аҩаӡарақәа, Аеҵәа Ҟаԥшь аорден, "Агәымшәараз" амедал.